Kommissionens beslutning

af 17. november 2003

om et projekt vedrørende standardsera til diagnosticering af mund- og klovesyge og om EF-tilskuddet i 2003

(meddelt under nummer K(2003) 4180)

(2003/811/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 806/2003(2), særlig artikel 20, og

ud fra følgende betragtninger:

(1) I henhold til artikel 19 i beslutning 90/424/EØF skal Fællesskabet iværksætte de tekniske og videnskabelige foranstaltninger, der er nødvendige for at udvikle veterinærbestemmelserne.

(2) Hvad angår mund- og klovesyge har EF siden 1992 nøje fulgt en politik med forbud mod forebyggende vaccination. Derfor er husdyr i Fællesskabet særdeles modtagelige for mund- og klovesygevirus. Den epidemiologiske situation i visse tredjelande, der støder op til eller handler med Fællesskabet, gør det nødvendigt med foranstaltninger, der muliggør hurtig diagnosticering af sygdommen, nødvaccination og efterfølgende test af vaccinerede dyr med henblik på at identificere inficerede besætninger.

(3) For at foretage serologiske test er det nødvendigt med disponible standardreferencesera, der skal anvendes i laboratorieundersøgelser til påvisning af antistoffer over for mund- og klovesygevirussens strukturelle såvel som non-strukturelle proteiner.

(4) I henhold til Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutning 89/531/EØF og 91/665/EØF og om ændring af direktiv 92/46/EØF(3) er serologisk overvågning efter et udbrud en forudsætning for, at restriktioner for handel med levende dyr af modtagelige arter og produkter heraf kan ophæves. At der stilles standardsera til rådighed, kan måske bidrage til udviklingen af EF-bestemmelserne om mund- og klovesyge.

(5) Der bør derfor indgås forpligtelser for de finansielle ressourcer, der er nødvendige for Fællesskabets bidrag til fremstilling, opbevaring og distribution af et første parti standardsera til diagnosticering af mund- og klovesyge i 2003.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Fællesskabet finansierer et projekt med henblik på fremstilling, opbevaring og distribution af et første parti standardsera, der skal anvendes i assays til påvisning af antistoffer mod strukturelle og non-strukturelle proteiner af forskellige serotyper af mund- og klovesygevirus hos forskellige arter husdyr, der er modtagelige for mund- og klovesyge.

Artikel 2

Foranstaltningerne, jf. artikel 1, gennemføres af det organ eller den institution, Kommissionen har udpeget til at koordinere det videnskabelige og tekniske samarbejde mellem laboratorier og institutioner.

Artikel 3

Det maksimale EF-tilskud til projektet, jf. artikel 1, udgør 800000 EUR.

Artikel 4

Denne beslutning er rettet til medlemsstaterne.

Udfærdiget i Bruxelles, den 17. november 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EUT L 122 af 16.5.2003, s. 1.

(3) Endnu ikke offentliggjort i EUT.